# NACRT UREDBE

# O VISINI TROŠARINE NA DUHANSKE PRERAĐEVINE

# I DUHANSKE PROIZVODE

Na temelju članka 87. stavka 7., članka 88. stavka 3. i članka 95. stavka 5. Zakona o trošarinama (»Narodne novine«, broj 106/18 i 121/19), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_2021. godine donijela

## UREDBU

**O VISINI TROŠARINE NA DUHANSKE PRERAĐEVINE**

**I DUHANSKE PROIZVODE**

## Uvodne odredbe

## Članak 1.

1. Ovom Uredbom utvrđuje se visina specifične trošarine i stopa proporcionalne trošarine na cigarete, minimalna trošarina na cigarete te visina trošarine na sitno rezani duhan za savijanje cigareta, ostali duhan za pušenje, cigare i cigarilose.
2. Ovom Uredbom određuje se visina trošarine na e-tekućinu, grijani duhanski proizvod i novi duhanski proizvod.

## Preuzimanje akta Europske unije

## Članak 2.

Ovom se Uredbom u pravni poredak Republike Hrvatske prenosi Direktiva Vijeća 2011/64/EU od 21. lipnja 2011. o strukturi i stopama trošarine koja se primjenjuje na prerađeni duhan (kodificirani tekst) (SL, L 176, 5. 7. 2011.)

## Visina trošarina na cigarete

## Članak 3.

Trošarina na cigarete iznosi:

1. specifična trošarina 400,00 kuna za 1000 komada cigareta
2. proporcionalna trošarina 34% od maloprodajne cijene.

## Visina minimalne trošarine na cigarete

## Članak 4.

Minimalna trošarina na cigarete iznosi 888,00 kuna za 1000 komada cigareta i plaća se ako je iznos ukupne trošarine obračunate prema članku 3. ove Uredbe niži od iznosa propisanog ovim člankom.

## Visina trošarine na sitno rezani duhan za savijanje cigareta, ostali duhan za pušenje, cigare i cigarilose

## Članak 5.

Trošarina iznosi na:

1. sitno rezani duhan za savijanje cigareta 860,00 kuna za jedan kilogram
2. ostali duhan za pušenje 860,00 kuna za jedan kilogram
3. cigare 860,00 kuna za 1000 komada
4. cigarilose 860,00 kuna za 1000 komada.

## Visina trošarine na duhanske proizvode

## Članak 6.

Trošarina iznosi na:

1. e-tekućinu 0,00 kuna za jedan mililitar

2. grijani duhanski proizvod 1.400,00 kuna za jedan kilogram

3. novi duhanski proizvod 860,00 kuna za jedan kilogram.

## Prestanak važenja

## Članak 7.

Danom stupanja na snagu ove Uredbe prestaje važiti Uredba o visini trošarine na duhanske prerađevine i duhanske proizvode (»Narodne novine«, broj 33/20).

## Stupanje na snagu

## Članak 8.

Ova Uredba objavit će se u Narodnim novinama, a stupa na snagu 1. ožujka 2021. godine.

KLASA:

URBROJ:

Zagreb,

Predsjednik

mr. sc. Andrej Plenković, v. r.

## OBRAZLOŽENJE

Pravna osnova za donošenje predložene Uredbe o visini trošarine na duhanske prerađevine i duhanske proizvode propisana je člankom 87. stavak 7., člankom 88. stavak 3. i člankom 95. stavak 5. Zakona o trošarinama (»Narodne novine«, broj 106/18 i 121/19), kojim se daje ovlaštenje Vladi Republike Hrvatske da uredbom određuje iznos specifične trošarine i stopu proporcionalne trošarine na cigarete na osnovi ponderirane prosječne maloprodajne cijene cigareta te iznos minimalne trošarine na cigarete, visine trošarine na ostale duhanske prerađevine (cigare, cigarilose, sitno rezani duhan za savijanje cigareta i ostali duhan za pušenje), kao i visine trošarine na duhanske proizvode iz članka 94. Zakona o trošarinama (grijani duhanski proizvod, e-tekućine, novi duhanski proizvodi).

Uredbom o visini trošarine na duhanske prerađevine i duhanske proizvode (»Narodne novine«, broj 33/20) koja je stupila na snagu 1. travnja 2020. godine, utvrđena je visina trošarine na cigarete, i to specifična trošarina u iznosu od 370,00 kn za 1000 komada cigareta i proporcionalna trošarina 34% od maloprodajne cijene te minimalna trošarina na cigarete u iznosu od 824,00 kn za 1000 komada cigareta.

Također je istom Uredbom utvrđena visina trošarine na sitno rezani duhan za savijanje cigareta i ostali duhan za pušenje u iznosu od 800,00 kn za 1 kilogram te na cigare i cigarilose u iznosu od 800,00 kn za 1000 komada.

Predmetnom Uredbom propisana je visina trošarine i na:

* e-tekućinu u iznosu od 0,00 kn za jedan mililitar
* grijani duhanski proizvod i novi duhanski proizvod u iznosu od 800,00 kn za 1 kilogram

Predloženom Uredbom povećava se visina trošarine na cigarete i iznos minimalne trošarine na cigarete, i to:

* specifična trošarina u iznosu od 400,00 kuna za 1000 komada cigareta,
* proporcionalna trošarina 34% od maloprodajne cijene cigareta,
* minimalna trošarina na cigarete u iznosu od 888,00 kuna za 1000 komada cigareta.

Visina trošarine povećava se i u odnosu na sitno rezani duhan za savijanje cigareta i ostali duhan za pušenje te ista iznosi 860,00 kn za 1 kilogram te u odnosu na cigare i cigarilose za koje iznosi 860,00 kn za 1000 komada.

Ovom Uredbom povećava se trošarina na grijani duhanski proizvod i iznosi 1.400,00 kuna za 1 kilogram i novi duhanski proizvod te iznosi 860,00 kuna za jedan kilogram. Visina trošarine se ne mijenja u odnosu na e-tekućinu te iznosi 0,00 kn/1 mililitar.

S ovakvom korekcijom iznosa specifične trošarine uz zadržavanje stope proporcionalne trošarine od 34% od maloprodajne cijene te povećanjem minimalne trošarine na cigarete kao i povećanjem trošarine na ostale duhanske prerađevine (sitno rezani duhan za savijanje cigareta, ostali duhan za pušenje, cigare i cigarilose) i na duhanske proizvode (grijani duhanski proizvod i novi duhanski proizvod) fiskalni učinak povećanja prihoda u Državnom proračunu po osnovi trošarine na duhanske prerađevine i duhanske proizvode iznosi 300.000.000 kn za 2021. godinu. Projekcija fiskalnog učinka temelji se na predloženom stupanju na snagu ove uredbe 1. ožujka 2021. godine.

Osim fiskalnih učinaka, povećanjem trošarine na duhanske prerađevine i duhanske proizvode postižu se i zdravstveni efekti u smislu smanjenja potrošnje tih proizvoda, a sukladno, između ostaloga, i međunarodno preuzetim obvezama u okviru Svjetske zdravstvene organizacije.

Stupanjem na snagu ove Uredbe prestaje važiti Uredba o visini trošarine na duhanske prerađevine i duhanske proizvode (»Narodne novine«, broj 33/20). Predlaže se stupanje na snagu ove uredbe 1. ožujka 2021. godine.